การแถลงนโยบายคณะรัฐมนตรีต่อรัฐสภาวันที่สอง นายกรัฐมนตรี ยืนยันว่ารัฐบาลได้วางแนวทางแก้ปัญหาเศรษฐกิจและภัยแล้งอย่างเป็นระบบ รวมถึงให้ความสำคัญกับการแก้ปัญหาทุจริตคอรัปชั่นโดยไม่ยกเว้น
การประชุมร่วมของรัฐสภา วันนี้ (26 ก.ค.62) ที่หอประชุม บริษัท ทีโอที จำกัด(มหาชน) เริ่มเวลา 09.40 น. มี นายพรเพชร วิชิตชลชัย รองประธานรัฐสภา ทำหน้าที่ประธานการประชุม โดยเป็นการแถลงนโยบายคณะรัฐมนตรีต่อรัฐสภา ตามมาตรา 162 ของรัฐธรรมนูญแห่งราชอาณาจักรไทย ต่อเป็นวันที่สอง ซึ่งบรรยากาศการยังคงเป็นไปด้วยความเรียบร้อย โดยสมาชิกรัฐสภาได้อภิปรายเน้นถึงนโยบายด้านเศรษฐกิจของรัฐบาล ที่เห็นว่ามีการวางไว้ครอบคลุมแล้ว แต่เห็นว่ารัฐบาลจะต้องวางกรอบแนวทางการปฏิรูปเศรษฐกิจให้ชัดเจนเพื่อรองรับกับการผันผวนของเศรษฐกิจโลก รวมถึงขอให้ทบทวนการปรับขึ้นค่าแรงขั้นต่ำอย่างรอบคอบ เพราะที่ผ่านมาเมื่อปรับขึ้นราคาสินค้าก็จะปรับสูงขึ้นตามมาด้วย ซึ่งไม่สามารถช่วยเหลือค่าครองชีพผู้มีรายได้น้อยได้อย่างแท้จริง             ขณะที่ พลเอก ประยุทธ์ จันทร์โอชา นายกรัฐมนตรี ได้ชี้แจงข้อสังเกตของสมาชิกว่า เสถียรภาพทางการเมืองถือว่ามีส่วนสำคัญต่อเสถียรภาพทางเศรษฐกิจด้วย รัฐบาลได้วางแนวทางปฏิรูปเศรษฐกิจอย่างเป็นระบบ เพื่อให้ทันต่อการเปลี่ยนแปลง ส่วนปัญหาการปรับขึ้นค่าแรงขั้นต่ำนั้น คณะกรรมการไตรภาคีจะเป็นผู้พิจารณาแต่รัฐบาลพร้อมที่จะรับไปดูแลอย่างเป็นระบบ             สำหรับการแก้ปัญหาการทุจริตคอรัปชั่น นายกรัฐมนตรี ยืนยันว่า รัฐบาลได้ดำเนินการอย่างเต็มที่ แต่การแก้ปัญหาจะสำเร็จจะต้องเกิดจากความร่วมมือของทุกฝ่าย และยึดมั่นในกระบวนการยุติธรรม ส่วนปัญหาภัยแล้งนั้น รัฐบาลได้วางแนวทางการแก้ปัญหาอย่างเป็นระบบต่อเนื่องมาโดยตลอด